ธ.ก.ส.ออกสลากแสนล้าน
ธ.ก.ส. ขายสลากออมทรัพย์ ลุ้นรางวัล 10 ล้านบาท วงเงิน1 แสนล้าน
12 ส.ค. 2563

ธนาคารเพื่อการเกษตรและสหกรณ์การเกษตร (ธ.ก.ส.) เตรียมเปิดขายสลากออมทรัพย์ ชุด เกษตรมั่งคั่ง 5 วงเงินรวม 1 แสนล้านบาท โดยจะเปิดรับฝากหน่วยละ 100 บาท อายุ 3 ปี โดยจะเริ่มเปิดรับฝากตั้งแต่วันที่ 20 ส.ค. 2563 เป็นต้นไป เปิดรับฝากทุกวัน เว้นวันที่ธนาคารออกรางวัล ผู้ฝากมีสิทธิ์ลุ้นถูกรางวัล 36 ครั้ง โดยจะออกรางวัลทุกวันที่ 16 ของทุกเดือน ออกรางวัลครั้งแรกวันที่ 16 ก.ย. 2563 ยกเว้นเดือน ม.ค. ออกรางวัลในวันที่ 17 โดยสำนักงานสลากกินแบ่งรัฐบาลจะดำเนินการออกรางวัลให้
ทั้งนี้ สลากออมทรัพย์ ธ.ก.ส. ชุดเกษตรมั่งคั่ง 5 จะมีอัตราดอกเบี้ยเฉลี่ยอยู่ที่ 0.10% ต่อปี หรือหน่วยละ 0.30 บาท (ฝากครบ 3 ปี) แต่หากซื้อผ่านแอปพลิเคชั่นA-Mobileจะได้อัตราดอกเบี้ยเพิ่มเป็น 2 เท่า หรือที่ 0.20% ต่อปี คิดเป็นหน่วยละ 0.60 บาท (ฝากครบ 3 ปี) ส่วนผู้ที่ถอนคืนก่อนครบกำหนด จะไม่ได้รับดอกเบี้ย และ ผู้ที่ฝากไม่ครบ 3 เดือน จะถูกหักค่าธรรมเนียมการถอนจากมูลค่าสลาก 2 บาทต่อหน่วย
สำหรับรางวัลสูงสุด มี 1 รางวัล ๆ ละ 10 ล้านบาท, รางวัลที่ 2 มี 300 รางวัล ๆ ละ 7,000บาท, รางวัลที่ 3 มี 1,000 รางวัล ๆ ละ 3,000 บาท, รางวัลที่ 4 มี 2,000 รางวัล ๆ 1,000 บาท, รางวัลเลขท้าย 4 ตัว มี 100,000 รางวัล ๆ 75 บาท และ รางวัลเลขท้าย 3 ตัว มี 2,000,000 รางวัล ๆ ละ 30 บาท